د چين په قونصلګرۍ بريد د سوداګرۍ لوظنامو ته غبرګون ويل شوی، عمران خان
د پاکستان وزیراعظم عمران خان ويلي، د چین په قونصلګرۍ ناکامه کړی شوی برید د چين او پاکستان د سوداګرۍ لوظنامو ته غبرګون ويل دی.
کراچۍ — عمران خان ويلي د بريد هدف چينايي سوداګر پانګوه وال ويرول او د چين او پاکستان اقتصادي راهداري (سي پېک) کمزورې کول خو ترهګر به کامياب نه شي. د پاکستان په غټ اقتصادي ښار کراچۍ کې نن د چين په قونصلګرۍ وسله وال بريد شوی چې پکې دوه ملکي وګړي او دوه پوليس وژل شوي دي. پوليس وايي درې بريدګر يې وژلي دي. د بريد زمه واري بلوڅ بېلتون خوښې ډلې (بلوچ لبرېشن ارمي) منلې ده. وزيراعظم د چين د خپل تازه سفر په مهال د لوظنامو يادګېرنه کړې ده. عمران خان نن په اورکزو کې د شوې چاؤدنې هم غندنه کړې ده. د اورکزو په چاؤدنه کې لږ تر لږه ۲۵ تنه وژل شوي او د ۴۰ نه زيات نور ژوبل شوي دي. وزيراعظم ویلي، دا بريدونه د هغې پلان برخه ده د کوم چې په پاکستان کې ناامني او جوړول غواړي. پاکستان کې د بدامنۍ تازه پېښې په داسې حال کې رامنځته شوي چې په ملک حکومتي او پوځي چارواکي ادعا کوي د ترهګرو ملا ماته کړی شوې ده. په پاکستان کې د تېرې يوې مودې نه د بمي چاؤدنو، ځانمرګو او ترهګرو بريدونو په پېښو کې کمی راغلی دی. د چين په قونصلګرۍ د بريد زمه واري منونکې ډلې ویلي، چينايي چارواکو ته يې دا خبرداری ورکړو چې په ځمکو يې د قبضې کولو هڅه پرېږدي کنه په راتلونکې کې به د نورو مشکلاتو سره مخ شي.